Mai Mercado (KF), 2014-01-16:
Som Konservative er vi optaget af at sikre balance i Danmark, og når vi taler om balance, er det jo normalt balancen mellem frihed på den ene side og det sociale ansvar på den anden side.
Men også når det gælder placeringen af statslige arbejdspladser, arbejder vi for balance.
Det handler om at sikre en balance mellem øst og vest, men også mellem by og land og mellem provins og hovedstad, for uden balance brækker Danmark midt over.
Balance betyder, at det skal være godt at bo og arbejde i alle dele af landet, men når regeringen nedlægger arbejdspladser i provinsen og rykker dem til hovedstadsområdet, opstår polariseringen, hvor udviklingen kun skabes i den ene del af landet og Danmark brækker midt over.
Der er god grund til at sætte fokus på de statslige arbejdspladser, for de bliver i stigende grad lukket ned i effektiviseringens navn.
Landdistriktsministeren har jo mulighed for at sætte en offensiv dagsorden, men det har han af meget mærkelige grunde valgt ikke at gøre.
Han har nærmest ikke haft et eneste lovforslag på programmet, i hvert fald ikke nogen, som angår landdistrikterne, og det er også beskæmmende, at lovprogrammet for 2013-14 heller ikke byder på noget.
Der er altså ikke noget, der indikerer, at ministeren har tænkt sig at være offensiv her i 2014.
Der er ellers nok at tage fat på.
Landet er stadig væk i krise, selv om statsministeren prøver at give et andet indtryk.
Fra Skagen til Gedser kan krisen mærkes; ledigheden gnaver, og krisen kradser.
Mange har mistet deres job, og mange er bange for at miste deres job, og det må og skal vi jo tage alvorligt.
Især i landdistrikterne er ledigheden høj.
På Fyn, hvor ministeren selv er fra, ligger Kerteminde og Langeland i top, og det kræver altså en helt særlig indsats – om ikke andet så kræver det da i det mindste, at man ikke udsulter provinsen. Så kan det godt være, at ministeren siger, at der har været en nettotilgang af statslige jobs.
Jovist.
Og det kan også godt være, at der er kommet flere lærere til, både folkeskole- og friskolelærere og også gymnasielærere, men det ændrer ikke på, at der er en lang række jobs, som er forsvundet fra landdistrikterne, og det er højt specialiserede arbejdspladser, som kræver en høj uddannelse.
Mange statslige institutioner er altså nedlagt med store konsekvenser lokalt: øget ledighed, større affolkning samt afvikling frem for udvikling, og det bør en ansvarlig regering stoppe.
Og netop derfor er det her beslutningsforslag faktisk rigtig godt, for beslutningsforslaget er udtryk for en ansvarlig politisk kurs, som netop kan være med til at sikre, at Danmark ikke brækker midt over.
Og hvis ministeren hørte det sidste lovforslag, kunne det være, at han kunne blive inspireret af sin kollega uddannelsesministeren, for i den sidste debat hørte vi nemlig undervisningsministeren fremlægge et lovforslag, som højst mærkværdigt faktisk lignede et beslutningsforslag, der blev fremsat af oppositionen for bare nogle måneder siden.
Og måske er det lige det, der skal til.
Det kan jo være, at landdistriktsministeren i dag får så meget inspiration, at vi om få måneder måske ser et lignende lovforslag, og det vil vi i så fald være glade for.